Svetová zdravotnícka organizácia skúmala pracovný čas medzi rokmi 2000 až 2016.
Pridlhý pracovný čas v kombinácii s prepracovanosťou zabíja zamestnancov po celom svete. Takýto záver vyvodila zo svojej prvej globálnej štúdie o vplyve pracovného času na zdravotný stav zamestnancov Svetová zdravotnícka organizácia, ktorá svoje zistenia publikovala v žurnále Environment International.
Zhromaždené dáta poukazujú na postupné zhoršovanie trendu pridlhého pracovného času. Štúdia konštatuje, že len v skúmanom roku 2016 zomrelo na infarkt a srdcovocievne choroby priamo spojené alebo ovplyvnené prepracovanosťou až 745-tisíc zamestnancov. Spomedzi obetí išlo najčastejšie o mužov, ktorí tvorili až 72 percent všetkých úmrtí.
Na pridlhý pracovný čas podľa odborníkov doplácali smrťou zvyčajne oveľa neskôr v živote, prepracovanosť teda nespôsobovala okamžité fatálne následky. Jej vplyv sa však expertom podarilo vystopovať často až po dekádach, keď zamestnanci s minulosťou charakterizovanou pridlhým pracovným časom umierali na srdcovocievne ochorenia.